Et skybrudskort er på tegnebrættet i Region Nordjylland og skal give nordjyderne svar på, hvor der er størst fare for skybrud. Det fortæller DR Nordjylland.

Embedsmændenes forslag til regionspolitikerne om et skybrudskort er en del af den kommende regionale udviklingsplan på klima og miljøområdet. - Noget af det, vi gerne vil, er at få afdækket sammen med kommunerne, hvor er det egentlig at de såkaldt blå pletter er på det nordjyske landkort, siger Dorte Stigaard, direktør for regionaludvikling hos Region Nordjylland.